মৃত্যুপ্রেম

।। সাজু কবীর ।।

ইদানীং মৃত্যুপ্রেমে পড়ে আমি সূর্যের মতো সুখী-

অস্তগমনের আকর্ষণ তাকে আপন কক্ষেই ধরে রাখে, যেতে যেতে আলো দিয়ে যায়, উত্তাপও দেয়, রূপ-রস-গন্ধ দিয়ে পৃথিবী সাজায়-অনন্তর দিনশেষে প্রশান্তির হাসি...

সোপি ওয়াটারে ভাইরাস-দুশমনের সলিল সমাধি

সেই সাথে আত্মার দূষণ রোধে সংস্কারযুদ্ধ

বাহির-ভিতরের এ পরিশুদ্ধি সাফল্যের পরম পরাকাষ্ঠা আমার....

মাস্ক পরি,সাথে মানবিক বোধের পিপিই-

পাশবিক নোংরামির ড্রপলেট হাঁচি ও কাশির ড্রপলেটের চেয়েও ভয়ঙ্কর!-সব অনিষ্টতা হতে

'সেকেন্ড হোম জীবন'কে সুরক্ষা দিই 'ফাস্ট হোম মৃত্যু'-প্রেমের সৌন্দর্য 'সচেতনতার ঢাল' দিয়ে...

কোয়ারেন্টাইন, আইসোলোশন, লকডাউন

এ প্রেমের পবিত্র শাসন-জানালার গ্রিল ধরে

বাইরে তাকাই-জনশুন্য ময়দান, চোখ মুদলেই ভেসে ওঠে আমার কর্মস্থল, রাস্তা-ঘাট, হাট-বাজার

কবিতার আড্ডা, বন্ধু-বান্ধব,আত্মীয়-স্বজন-

সবখানে, সবার হাতে 'করোনা'র প্রান্তর হতে তুলে আনা একটি শিক্ষিত পবিত্র দীপ্ত আলো--

চোখে-মুখে নুহের প্লাবন, অথচ সবারই আকাশে এক নব সূর্যোদয়...

---------------------------------------------------------------------

।বাহার কাছুনা, রংপুর।